Vappupuhe

Joensuu, 1.5.2022 klo 10.30

PAMin toiminnanjohtaja Heidi Lehikoinen

Hyvät toverit, kaikki vapun juhlijat!

On suuri ilo ja kunnia olla tänään juuri Joensuussa juhlimassa vappua vuosien tauon jälkeen. Tähän kaupunkiin ja täällä vietettyihin vappuihin liittyy minulla paljon lämpimiä muistoja.

Kun vuoden 2020 alussa korona vyöryi myös Suomeen ja historiallinen poikkeusaika alkoi, syntyi myös poikkeuksellista yhteisöllisyyttä. Kun mahdollisuudet tavata toisia ihmisiä kapenivat, leveni tapaamisen tilat. Ennennäkemätön yhteisöllisyys syntyi luovasti erilaisten välineiden kautta. Olimme hetken aikaa tiiviimmin yhtenäisiä kuin vuosiin. Älkäämme unohtako sitä nyt kun jälleen pääsemme näin toisiamme tapaamaan.

Palvelualojen työntekijät ovat toimineet koko korona-ajan omassa työssään asiakkaita palvellen lukuun ottamatta niitä toimintoja, jotka joutuivat kovimpien koronarajoitusten kohteiksi. Majoitus- ja ravintolatoimintaan kohdistunut isku on ollut jäätävä. Kolme neljästä alan työntekijästä on ollut viimeisten kahden vuoden aikana joko työttömänä, lomautettuna tai molempia. Taloudellinen isku jo ennestään pienituloisille työntekijöille on ollut epäinhimillinen. Monet alan ammattilaiset ovat vasta aivan viime vuoden lopulla päässeet palaamaan takaisin töihinsä, osa edelleen osin lomautettuna. Moni onkin näiden koronavuosien aikana päätynyt ratkaisuun, että ei alalle enää palaa.

Olemme menettäneet monien ammattitaitoisten ravintola-alan ammattilaisten työpanoksen alalle, ja sen huomaavat valitettavasti myös asiakkaat. Alan vetovoimaisuuden kehittäminen edellyttää kipeästi parannusta alan palkkaukseen ja työoloihin. Raskaan fyysisen työn organisointi, tauottaminen ja johtaminen on keskeinen osa työhyvinvointia, palkkauksen parantaminen sen sijaan osoitus työntekijöiden ammattitaidon arvostamisesta. Molemmat ovat kuitenkin edellytyksiä sille, että Suomesta saa jatkossakin ammattitaitoista ravintola-alan palvelua.

Hyvät kuulijat!

Sota Ukrainassa koskettaa meitä kaikkia.

Sota on jo nyt vaatinut lukemattomia siviiliuhreja ja aiheuttanut humanitäärisen kriisin Ukrainaan. Pakolaisvirrat kasvavat, kun ukrainalaiset joutuvat jättämään kotinsa. Suurvalta hyökkää länsimaista demokratiaa kohtaan ja sitä on meidän kaikkien yhteisesti puolustettava.

Olen itse kantanut rauhan merkkiä sodan alkuajoista lähtien joka päivä mukanani muistuttamassa siitä, että vaikka arki Suomessa juuri nyt etenee suhteellisen normaalilla tavalla, on inhimillinen hätä ja jättiläismäinen loukkaus demokratiaa kohtaan käynnissä Ukrainassa.

Suomeenkin saapuvien pakolaisten arki asettuu toivottavasti vähitellen uudessa asuinpaikassa paikoilleen. Samalla valitettavasti provokaatiot heitä kohtaan nostavat jälleen päätään. Vastikään luin Twitteristä erään yrittäjänä toimivan poliitikon twiittauksen, jossa hän kauhisteli pakolaisille maksettavien tukien suuruutta, kun hänen tarjoamansa työ ei ollut maahan saapuneelle pakolaiselle kelvannut. Äkkilukemalla twiitti sai varmasti monet pohtimaan kuinka korkeat pakolaisten saamat tuet oikein ovat. Jos taas asiaa selvitti hieman enemmän, kävi ilmi, että kyseinen työtarjous oli osa-aikainen 2 päivää viikossa sopimus päivähoidossa ja että pakolaisten kuukausittainen tukisumma on enimmillään 323 euroa. Mutta twiitti toimi ja aiheutti juuri sen reaktion, jota sen tekijä varmaan toivoikin eli kauhistelut ukrainalaisten haluttomuudesta tehdä töitä sekä suomalaisen tukijärjestelmän höveliydestä.

Klikkiotsikoiden ja twiittien tekeminen on helppoa, mutta vastuunkantaminen tai korjausten tekeminen niihin olematonta. Toivonkin, että meistä jokainen jaksaisi kiinnittää huomiota kaiken informaatiotulvan keskellä lukemiemme juttujen lähteisiin ja taustoihin. Jaetulla disinformaatiolla luodaan vastakkainasetteluja ja jakolinjoja. Ollaan sen sijaan mieluummin rakentamassa ymmärrystä toistemme välille kuin puhumassa toistemme ohi.

Toverit!

Valitettavasti työmarkkinajärjestelmämme on rikki. Sen on todistanut meneillään oleva työehtosopimuskierros, mutta myös jo sitä edeltävät kierrokset. Lähtökohta siitä, että osapuolet yhdessä keskustellen ja neuvotellen löytäisivät kullekin alalle parhaiten soveltuvat ratkaisut niin työehtojen kuin palkkausten osalta, on silmänlumetta. Työnantajien koordinaatio ja keskinäinen vahtiminen erityisesti palkankorotusten osalta on johtanut tilanteeseen, jossa kunkin alan erityispiirteet ja tarpeet eivät tule aidosti huomioiduksi.

Sopiminen ja yhteisen ymmärryksen löytäminen ei ole aina helppoa oli kyseessä mikä tahansa asia, mihin osapuolilla on lähtökohtaisesti kovin eriävät kannat. Siksi on ollut perusteltua, että työriitoja ja yleistä työmarkkinarauhaa on Suomessa tukenut valtakunnansovittelija. Sovittelutoimen lähtökohdat ovat kuitenkin kuluneella kaudella kokeneet ison kolhun, kun sovittelija on näkyvästi asettunut puolustamaan työnantajapuolen määrittelemiä palkankorotuskattoja. Työntekijäpuolen mahdollisuudet käyttää omaa painostusvoimaansa tavoitteidensa edistämiseksi ovat nyt rajoitetut, kun valtakunnansovittelija asettuu työnantajapuolen tavoitteiden vartijaksi.

Suomen kokoisessa maassa kyky keskustella ja löytää yhteisiä kompromisseja olisi edelleen tarpeen, mutta pelkään, että tulemme vielä lähitulevaisuudessa näkemään yhteiskunnallista rauhaamme järkyttäviä lakkosumia ja aivan liian pitkälle menneitä umpikujia, joiden ratkaisut viipyessään syvenevät uriksi, joita ei enää noin vain täytetäkään ennen seuraavia neuvotteluja.

Niskavoittojen ottaminen tai niiden yrittäminen neuvottelukumppanista johtaa aina vääjäämättä huonon kierteeseen ja kyvyttömyyteen toimia elinkeinojen parhaaksi. Toivon todella, että sekä EK että sen liitot kuin myös Suomen yrittäjät kantaisivat nykyistä suurempaa vastuuta suomalaisen yhteiskunnan sisäisestä rauhasta. Ideologisten niskavoittojen hakemisen aika ei ole nyt.

Kuulijat!

Yleissitovat työehtosopimukset ovat mahdollistaneet alojen sisäisen reilun kilpailun tuotteiden tai palvelujen laadulla, ei työehtojen kilpailuttamisella. Maailma, jossa yrityksen kilpailuetua haetaan työehtojen yrityskohtaisella heikentämisellä, on kovin erilainen kuin se maailma, johon suomalaiset ovat tottuneet ja jossa käsitykseni mukaan suomalaiset haluavat edelleen asua.

Vihdoin ratkaisuun saatu Paperiliiton ja metsäyhtiö UPM:n työehtoriita osoitti karulla tavalla, kuinka pitkälle yritys on valmis menemään ideologisten tavoitteiden saavuttamiseksi. Paperityöläiset taistelivat omien, mutta myös kaikkien muiden työntekijöiden työehtojen tulevaisuuden puolesta. Siitä heille iso kiitos!

Mikäli työehtojen tekeminen laajenee yhä enemmän yrityksiin ja työnantajaliittojen vastuu niiden noudattamisen varmistamisesta vähenee, tulee vastapainoksi lisätä mekanismeja, joilla yrityskohtaisesti tätä voidaan nykyistä paremmin seurata ja sanktioida. Vahva ay-liike pystyy omalta osaltaan kitkemään pois työelämän ylilyöntejä, mutta tarvitsee kumppanikseen myös viranomaisia, joilla on työntekijäliikettä laajemmat toimintaoikeudet.

Jo nyt olisi syytä saada alipalkkauksen kriminalisointi vihdoin käytäntöön. Poliisien ja syyttäjien kykyä puuttua ulkomaalaisten työntekijöiden hyväksikäyttöön tulisi myös parantaa samalla kun työsuojeluviranomaisten toimivaltuuksia tulisi laajentaa ja resursseja lisätä. Tällä hetkellä mahdollisuudet kitkeä pois epätoivottua työnantajakulttuuria ja epäkohtia ovat riittämättömät.

Hyvät kuulijat!

Yksityisten palvelualojen pienipalkkaisten ja usein osa-aikatyötä tekevien työntekijöiden puolesta olen erityisen huolissani nyt meneillään olevasta valmistelusta työttömyysturvan euroistamiseksi. Mikäli uudistus tehdään nyt kaavaillulla tavalla säästötavoitteiden näkökulmasta, johtaa se pätkätyöntekijöiden ja pienipalkkaisten työttömyysturvan heikkenemiseen. Työttömyysturvan kehittäminen, vaikka sitten euroistamisella on tarpeen, mutta uudistukset, joiden maksajina ovat nimenomaan he, joiden työttömyysturva on jo nyt alhaisimmalla tasolla, on väärä suunta.

Olen myös huolissani yhä kasvavan vanhusväestön hoidosta ja tuesta tulevaisuudessa. Kohtasin noin viikko sitten pääkaupunkiseudun ison kaupungin keskustassa rouvan, joka pyysi apuani. Hän oli ollut hoitamassa asioitaan kävellen rollaattori apunaan, ympäristössä, johon oli vasta äskettäin muuttanut. Hoitokodin sijainti oli hukassa ja voimat lopussa. Oli selvää, että noin 500 metrin matka takaisin hoitokotiin ei onnistuisi enää kävellen. Yhdessä avuliaan taksikuskin kanssa saimme hänet autettua taksin kyytiin ja kyydistä pois hoitokodilla, mutta jokainen liike oli hyvin tuskallinen. Varmistettuani hoitajalta, että hän oli turvallisesti kotonaan, vei taksikuski minut kotiini yhteisen hiljaisen järkytyksen vallitessa. Onneksi sentään pystyimme tällä kertaa olemaan avuksi. Ihmisoikeuteen kuuluu oikeus tehdä omia päätöksiä ja liikkua vapaasti. Ihmisoikeuteen kuuluu myös mahdollisuus sellaiseen tukeen, jolla tämä mahdollistuu turvallisesti. On meidän yhteisellä vastuullamme huolehtia, että jokaisella ihmisellä Suomessa on oikeus vanhentua arvokkaasti ja turvallisesti.

Kuulijat!

Vuoden päästä tähän aikaan meillä on tiedossamme uuden eduskunnan kokoonpano. Vaalikeskustelussa keskitytään varmastikin moniin turvallisuuspoliittisiin kysymyksiin, vaikka meistä jokainen varmasti toivoisi, että Ukrainaan saataisiin pikaisesti rauha ja että Euroopan ja Venäjän väliset suhteet rauhoittuisivat.

Kaiken maailmanpoliittisen kauheuden ja inhimillisen hädän keskellä on kuitenkin syytä muistaa, että turvallisuusuhat eivät tänäkään päivänä synny pelkästään ulkoisista tekijöistä. Mikäli emme huolehdi siitä, että suomalaista yhteiskuntaa kehitetään yhdessä huolehtien heistä, jotka eniten yhteiskunnan hoivaa ja huolehtimista kaipaavat. Sekä kehittäen tapaamme keskustella ja sopia muun muassa työmarkkina-asioista rakentavasti ja työntekijöiden ostovoimasta huolehtien, syvennämme suomalaisen yhteiskunnan sisäistä kuilua. Tämä on yhteiskuntarauhan merkittävä uhka.

Toivon, että tuleviin vaaleihin lähtee paljon ehdokkaita, jotka ovat sitoutuneet kehittämään työelämää niin, että kollektiivinen sopiminen turvataan myös jatkossa ja se muodostaa työehtojen kehittämisen selkärangan. Ehdokkaita, joille on täysin selvää, että työtaisteluoikeudesta pidetään kiinni, jotta sopimisen tasapaino voidaan säilyttää. Ehdokkaita, jotka ymmärtävät, että paikallisen sopimisen edistämiseksi on välttämätöntä lisätä työpaikkojen luottamusmiesten toimintaedellytyksiä.

Usein yhteiskunnassa toisilla on enemmän mahdollisuuksia vaikuttaa asioiden kulkuun kuin toisilla, mutta vaaleissa jokaisen ääni on yhtä arvokas ja painava. Käyttämätön ääni sen sijaan antaa aina lisävaltaa käytetyille äänille. On siis sanomattakin selvää, että oman äänen käyttäminen tulevissa vaaleissa on oman vaikutusvallan varmistamista.

Hyvät joensuulaiset!

Pohjois-Karjala on kaunis maakunta ja sillä on rikas kulttuuri. Jokaisen suomalaisen tulisi tuntea Kolin kansallismaisema ja korona-aika on tainnutkin tätä tavoitetta hyvin edistää. Itse kuutisen vuotta Joensuussa asuneena ja jonkin verran asiaan perehtyneenä, tiedän miten tärkeä tekijä matkailu maakunnalle on tai voi olla. Rohkea kehittäminen yhdessä eri toimijoiden kanssa luo koko maakunnalle hyvinvointia.

Matkailu on ollut jo vuosia Suomen vientituote. Korona ja Venäjän toimet ovat kuitenkin vähentäneet ulkomaisten matkailijoiden virtaa osin väliaikaisesti ja osin pitkäaikaisesti. Samaan aikaan suomalaisten into matkailla kotimaassa on kasvanut. Kotimaisten ja ulkomaisten matkailijoiden odotukset ja tarpeet matkailupalveluille ovat usein hyvin erilaiset. Palveluyrityksiin jäävien eurojen erotus näiden ryhmien välillä on paikoin erittäin suuri, mutta palvelumuotoilulla on tulevaisuudessa saavutettavissa vielä merkittäviä hyötyjä.

Maakuntien sisäisen yhteistyön saumattomuus ja innovatiivisuus erottavat Suomen sisäisessä kilpailussa maakuntia menestyjiin ja alisuoriutujiin. Ilolla luin muun muassa Outokummun, Liperin, Polvijärven ja Heinäveden aloittamasta matkailumarkkinointiyhteistyöstä, jolla tavoitellaan seudun matkailuun uutta piristystä. Tämän tyyppisen yhteistyön tukeminen julkisen vallan toimesta, kuten tässäkin tapauksessa Pohjois-Karjalan maakuntaliiton avulla, luo tervettä kehitystä koko maakunnan matkailuun ja on äärimmäisen kannatettavaa.

Toverit!

Tämä aika kaipaa yhtenäisyyttä ja solidaarisuutta. Se kaipaa vahvaa ammattiyhdistysliikettä, joka varmistaa, että maailman ja työelämän muutoksia ei makseta työntekijöiden työehtojen, työolojen tai hyvinvoinnin heikentämisellä. Työnantajien kovasti toivoma paikallisen sopimisen laajentaminen vaatii vastapainokseen vahvoja järjestäytyneitä työyhteisöjä sekä työntekijöiden edustajia. Vain tasapaino voi synnyttää oikeudenmukaista sopimista niin valtakunnallisesti kuin yrityskohtaisesti ja paikallisesti.

Poikkeuksellisten vuosien ja maailmantapahtumien keskellä on vaikea tietää kuinka paljon elämämme lopulta tulevan vuoden aikana muuttuukaan. Toivon kuitenkin, että pyrimme riitelyn ja repimisen sijaan rakentamaan Suomea yhdessä ja ymmärtämään erilaisia lähtökohtia useammin kuin tahallisesti väärinymmärtämään. Kun maailma ei ole vieläkään valmis, tarvitaan meitä kaikkia sen rakentamiseen.

Oikein hyvää työväen ja opiskelijoiden juhlaa kaikille!